Danskerne har taget
 akupunktur til sig

- 719.000 har benyttet en akupunktør, viser ny rapport om folkesundhed.
 

Vi bruger alternativ behandling som aldrig før, både som supplement til almindelig lægebehandling og til at opretholde en god livskvalitet. Hele 45,2 % af befolkningen har anvendt alternativ behandling på et eller andet tidspunkt, svarende til 1.976.000 personer. Andelen, der har brugt alternativ behandling inden for det seneste år, er 22,5 %, hvilket svarer til knap en million mennesker og er en stigning på 125 % siden 1987, hvor tallet var 10 %. I en ny rapport fra Statens Institut for Folkesundhed (SIF), som er den fjerde nationale undersøgelse af sundhed og sygelighed i perioden 1987-2005, baseret på interviews med 14.566 personer over 16 år, har 5,4 % inden for det seneste år brugt akupunktur som behandlingsform. Det svarer til 234.000 personer, hvilket er en lille stigning (0,3 %) i forhold til 2003. Og ser vi på antallet af personer, der har brugt akupunktur nogensinde, så er tallet i 2005 16,6 %. Igen en lille stigning på 0,4 % i forhold til tallene fra 2003. 

- Vi er meget tilfredse med disse tal, som skal ses i lyset af, at akupunktur i det etablerede sundhedsvæsen (for eksempel hos læger) ikke er regnet med i denne statistik. Og her er der ganske givet også tale om en stigning i brugen af akupunktur, fortæller formand for foreningen Praktiserende Akupunktører, PA Akupunktør Birte Nielsen og fortsætter:
Fremgang i brugen af akupunktur
- I perioden 2000 til 2005 er der tale om en fremgang på godt 5 % i andelen af danskere, som har benyttet akupunktur hos en akupunktør. Til sammenligning er antallet af personer, der har benyttet sig af zoneterapi inden for det seneste år faldet. I 2000 var det på 9,7 %, mens det i 2005 er tallet faldet til 6,1 %. Og det er jo tankevækkende, siger Birte Nielsen.

I rapporten ses det, at brugen af akupunktur er størst i Region Syddanmark (6,2 %), mens Region Hovedstaden tegner sig for 6,0 % og Region Sjælland for 5,0 %. Nederst på listen ligger Region Nordjylland med 4,1 % og Region Midtjylland med 4,9 %.

- Generelt er der en stigning i brugen af alternativ behandling i perioden, hvilket vi selvfølgelig også kan mærke rundt omkring i klinikkerne, slutter Birte Nielsen og tilføjer, at det er vigtigt at vælge en af De Registrerede Alternative Behandlere (RAB), som er underlagt strenge krav omkring uddannelse og etik.
Hele rapporten "Sundhed og Sygelighed i Danmark 2005" kan læses på www.si-folkesundhed.dk .

